Omstrede Anne Frank-boek herroep | Maroela Media
"The Betrayal of Anne Frank: A Cold Case investigation" deur die Kanadese skrywer Rosemary Sullivan. (Foto: Sem van der Wal / ANP / AFP)
'n Nederlandse uitgewery het 'n nuwe boek herroep waarin beweer word dat 'n Joodse notaris vir Anne Frank en haar gesin tydens die Tweede Wêreldoorlog verraai het.
Die uitgewer Ambo Anthos het Dinsdagaand die Nederlandse uitgawe van The Betrayal of Anne Frank: A Cold Case investigation deur die Kanadese skrywer Rosemary Sullivan met onmiddellike inwerkingtreding herroep.
Dít nadat die boek sedert sy publikasie in Januarie onder skerp kritiek deurgeloop het oor die ondersoek waarop dit gegrond is.
Luidens dié boek – gegrond op 'n ses jaar lange ondersoek onder leiding van 'n voormalige FBI-agent – was dit Arnold van den Bergh wat moontlik Frank en haar gesin se skuilplek in Amsterdam aan die Nazi's verklap het in 'n poging om sy eie gesin te red.
Kenners het egter Dinsdag tydens 'n paneelbespreking in Amsterdam gekla dat die ondersoek uitsluitlik op hipoteses en 'n foutiewe interpretasie van die bronne gegrond is.
"'n Aantal prominente kenners het 'n kritiese verslag voorgelê oor die ondersoek wat in die boek beskryf word," het Ambo Anthos laat Dinsdag in 'n verklaring gesê.
"Op grond van die gevolgtrekkings vervat in hierdie verslag, het ons besluit dat die boek met onmiddellike inwerkingtreding nie meer beskikbaar sal wees nie.
"Ons sal 'n beroep op boekwinkels doen om hul voorraad terug te gee. Ons wil weereens opreg verskoning vra aan almal aan wie die inhoud van hierdie boek aanstoot gegee het," sê die uitgewery in sy verklaring.
Anne en haar suster het in 1945 in die Bergen-Belsen-konsentrasiekamp gesterf, maar haar dagboek het sedertdien een van die aangrypendste vertellings van die Joodse volksmoord geword. Sowat 30 miljoen eksemplare van die boek is verkoop.
Maroela Media het vroeër berig die afgetrede FBI-speurder Vince Pankoke is in 2016 deur 'n Nederlandse dokumentêre vervaardiger gevra om 'n span te lei om 'n deurbraak te maak in 'n ou saak wat in twee vorige polisieondersoeke nie opgelos kon word nie.
Die hoof van die Sentraal-Joodse Raad van Nederland het die ondersoek se bevindings as "uiters spekulatief en sensasioneel" beskryf.
Die Amerikaanse uitgewery HarperCollins het nog nie gereageer op 'n oproep deur Van den Bergh se kleindogter om die boek se internasionale verkope op te skort nie, het plaaslike media berig.
Lees die dagboek. Moontlik gratis op een van webtuistes. Daarin meld Anne dat een van die Nederlandse inwoners wat die Joodse gesin baie gehelp het se moeilike verloofde dalk kon vermoed het dat iets vreemds aan die gang is. So is daar baie moontlikhede maar om bloot te raai of te hoop dat die Jode mekaar ondergrawe het en dít na soveel jare is 'n wilde kansvat met die oog op 'n onsmaaklike swartsmeer-blitsverkoper.
n Paar jaar gelede het Adriaan van Dis op Nederlandse TV [De Wereld Draait Door, met aanbieder Mathijs van Nieuwkerk] erken dat Nederland nog nie erken het dat baie van hulle gedurende die 2WO saam met die Duiters geheul het om die Jode te laat arresteer nie. Daar was ook n hofsaak, wat nou toegesmeer word, en enigeen wat daarvan praat word dadelik as anti-semiet geteiken, waar Anne Frank se oom eintlik die boek geskryf het; hy het aangedring op tantieme.
Racheltjie de Beer was glo 'n Amerikaner, so ek glo niks en niemand sonder bewyse nie. ;-)
Anne Frank se aangrypende verhaal moet tog nie óók bederf word nie, maar dit word nie noodwendig bederf deur hierdie boek se (moontlik foutiewe) 'openbaring' nie.